, மனம் திறந்து உங்கள் எண்ணங்களைப் பகிர்ந்தமைக்கு நன்றி. எத்தகைய சிறு பயிற்சிகள் வழங்கப்பட வேண்டும் என்று நினைக்கிறீர்கள்? எடுத்துக்காட்டுக்கு, சில தலைப்புகளைக் குறிப்பிட முடியுமா? எத்தகைய சிறு ஐயம் ஆனாலும் தயங்காமல் ஒத்தாசைப் பக்கத்தில் கேளுங்கள். நாம் ஒவ்வொருவரும் ஒவ்வொரு நாளும் புதிய விசயங்களைக் கற்றுக் கொண்டே வருகிறோம். வலையுரைகளாக சிறு சிறு பயிற்சிகள் வழங்கலாம் என்று முன்பு பல முறை பேசி இருக்கிறோம். அதனை முடுக்கி விட வேண்டிய தேவை இருக்கிறது. விக்கி நுட்பப் பயிற்சி போன்ற முயற்சிகளை மேற்கொண்டிருந்தாலும் மிக அரிதாகவே அவை போன்ற பெருமெடுப்பிலான பயிற்சிகளை வழங்க முடியும். CIS-A2K வழங்கும் Train the Trainer பயிற்சியிலும் வழமையாகத் தமிழ் விக்கிப்பீடியர்கள் கலந்து கொள்கிறார்கள். தமிழ் விக்கிப்பீடியாவின் தேவைக்கு ஏற்ப பன்முகத் திறன்களை வழங்கும் இத்தகைய பயிற்சிகள் உதவுமா? நிச்சயம் இது போன்ற பயிற்சி ஒன்றை ஒருங்கிணைக்க முடியும். நாம் பல பயிற்சிப் பட்டறைகளை ஒருங்கிணைத்திருந்தாலும் ஒரு முறையான பயிற்சி முறைமை இன்றி இருப்பதும் பெரும் குறையே. வரும் ஆண்டுகளில் இதற்கும் கவனம் செலுத்த வேண்டும்.  
, நிச்சயம் புதியவர், நெடுநாள் பங்கேற்பாளர், நிருவாகிகள், முனைப்பான துப்புரவுப் பணியாற்றுவோர், மூத்தோர், இளையோர், பெண்கள் என்று அனைத்து வகையான பயனர்களும் எப்படி உணர்கிறார்கள், அவர்கள் எதிர்கொள்ளும் சிக்கல்கள் என்ன, அவற்றைக் களைவதற்கான வழிமுறைகள் என்று பொதுவாகத் தான் இவ்வுரையாடலைத் துவக்கினேன். இவ்வுரையாடல் வழிமுறைகள், செயற்பாடுகள் பற்றியதாக இருக்குமே தவிர, குறித்த நிகழ்வுகள் தொடர்பாகவோ குறிப்பிட்ட நபர்கள் தொடர்பாகவோ நிச்சயம் இருக்காது.  
மாற்றம் ஒன்றே மாறாதது என்பதே ஏற்றுக் கொள்கிறேன். ஆனால், மாற்றத்தின் படிநிலைகள் குறித்தும் அது நல்ல மாற்றமாக இருக்க முனைவது குறித்தும் தெளிவு வேண்டும் என்று கருதுகிறேன். இங்கு கடந்த இரண்டு அல்லது மூன்று ஆண்டுகளில் நிகழ்ந்துள்ள சூழல் மாற்றம் குறித்தே பேசுகிறோம். 1000 கட்டுரைகளும் ஒரு சில பயனர்களும் இருந்த 2005-2006 காலக்கட்டத்தோடு ஒப்பிட்டு அன்று. 2014க்கும் 2017க்கு என்ன மாற்றம் நிகழ்ந்துள்ளது?  
தமிழ் விக்கிப்பீடியா வளர்ச்சி நிலை (தோராயமான எண்ணிக்கை) கீழே:
| ஆண்டு | கட்டுரைகள் | 10+ மொத்தப் பங்களிப்பாளர்கள் | புதியவர்கள் (மாதம்) | 5+ பங்கிப்பாளர்கள் (மாதம்) | 100+ பங்கிப்பாளர்கள் | நிருவாகிகள் |
| --- | --- | --- | --- | --- | --- | --- |
| மார்ச்சு 2014 | 60000 | 1137 | 18 | 88 | 24 | 37 |
| மார்ச்சு 2017 | 93488 | 1657 | 14 | 77 | 13 | 37 |  
இந்த மூன்று ஆண்டுகளில் 10+ பங்களிப்புகள் செய்த 520 பங்களிப்பாளர்களைப் பெற்றிருக்கிறோம். ஆனால், ஒவ்வொரு மாதமும் பெறும் புதியவர்கள், 5+ தொகுப்புகள் செய்வோர், 10+ தொகுப்புகள் செய்வோர் எண்ணிக்கை வளரவில்லை என்பதோடு தொடர்ந்து ஓரளவு வீழ்ச்சியும் கண்டு வருகிறது. இணையத்தில் தமிழ் பயன்பாடும், பரவலான கணினி, கைப்பேசி வழி இணைய அணுகலும் கூடி வரும் வேளையில் நமது பங்களிப்பாளர்கள் ஈடுபாடும் கூடியிருக்க வேண்டும் அல்லவா? 2003 தொடங்கி 2010 வரை மாதம் 100+ பங்களிப்போர் எண்ணிக்கை ஒற்றை எண்ணாக இருந்தது அதற்குப் பிறகு சீராக 10ஐத் தாண்டி 20க்கு மேல் இருந்தது. ஆகத்து 2013 - சூன் 2014 வரை இது சீராக 20க்கு மேலே இருந்தது. அதற்குப் பிறகு அதனைத் தக்க வைக்க முடியவில்லை. கடந்த ஓரிரு ஆண்டாக தமிழ் விக்கிப்பீடியாவில் இறுக்கம் நிலவுவவதாக நாம் உணர்வதுடன் இந்த எண்ணிக்கையைப் பொருத்திப் பார்க்கலாம். ஒவ்வொரு விக்கிப்பீடியாவிலும் 2% பங்களிப்பாளர்களே 80% தொகுப்புகளுக்கு மேல் செய்கிறார்கள் என்பதால் ஒவ்வொரு மாதமும் 100+ பங்களிப்புகள் செய்வோர் எண்ணிக்கை மிக முக்கியம். சூழல் உவப்பாக இல்லாததால் பங்களிப்பை நிறுத்துவோரும் இவர்களே. அவ்வப்போது வந்த செல்வோருக்கு இச்சூழலைச் சட்டென உணர முடியாது. இந்தச் சூழலை எங்கே, எப்படி தவற விட்டோம் என்ற தன்னாய்வே இந்த உரையாடலுக்கான தொடக்கப்புள்ளி.  
இந்தப் புள்ளிவிவரங்களை ஆங்கில விக்கிப்பீடியா வளர்ச்சி நிலைகளோ ஒப்பிட்டுப் பார்ப்போம்.  
ஆங்கில விக்கிப்பீடியா மொத்தம் 1657 10+ பங்களிப்பாளர்களைக் கொண்டிருந்தது ஏப்ரல் 2003இல். அதாவது அவர்கள் திட்டம் தொடங்கி 2 ஆண்டுகள் 3 மாதங்களில். அன்று தொடங்கி மே 2008 வரை சீரான வளர்ச்சி காண்கிறார்கள்.  
ஆங்கில விக்கிப்பீடியா வளர்ச்சி நிலை (தோராயமான எண்ணிக்கை) கீழே:
| ஆண்டு | கட்டுரைகள் | 10+ மொத்தப் பங்களிப்பாளர்கள் | புதியவர்கள் (மாதம்) | 5+ பங்கிப்பாளர்கள் (மாதம்) | 100+ பங்கிப்பாளர்கள் |
| --- | --- | --- | --- | --- | --- |
| ஏப்ரல் 2003 | 120000 | 1658 | 130 | 508 | 122 |
| மே 2008 | 2.3 மில்லியன் | 374868 | 10625 | 44560 | 4354 |  
2007-2008 வரை சீரான வளர்ச்சி நிலையில் இருந்த ஆங்கில விக்கிப்பீடியா அதன் பிறகு தொடர்ந்து சீராக பயனர்களை இழந்து வருகிறது. இதே ஆண்டுகளில் அவர்களின் நிருவாகிகள் தேர்வும் குறைந்து வருகிறது. அவர்களது நிருவாகிகள் தேர்வு எண்ணிக்கை கீழே:  
- 2017 (இது வரை 12)
- 2016 (16)
- 2015 (21)
- 2014 (22)
- 2013 (34)
- 2012 (28)
- 2011 (52)
- 2010 (75)
- 2009 (121)
- 2008 (201)
- 2007 (408)
- 2006 (353)
- 2005 (387)
- 2004 (240)
- 2003 (123)  
ஓர் உயிர்ப்புள்ள சமூகம் கொஞ்சம் கொஞ்சமாக எலும்புகள் உறைந்து வருவது போன்ற நிலையையே ஆங்கில விக்கிப்பீடியா எட்டி வருகிறது. நிச்சயம் நாம் அவர்களை ஒப்பிட்டுச் சில பாடங்களைக் கற்றுக் கொள்வது நல்லது.  
ஆங்கில விக்கிப்பீடியா நடைமுறைகளைப் பின்பற்ற வேண்டாம் என்று கூறவில்லை. ஆனால், தமிழ் விக்கிப்பீடியாவின் வளர்ச்சி நிலை என்ன, தமிழ் விக்கிப்பீடியர்களின் பக்குவம் என்ன என்று இடம் அறிந்து வளர்முக நோக்கில் இவற்றை நடைமுறைப்படுத்த வேண்டும். இங்கு நடைமுறைப்படுத்துதல் என்பது ஒருவருக்குத் தோதானது மற்றொருவருக்குத் தோது இல்லை என்ற அணுகுமுறையில் இல்லை. தமிழ் விக்கிப்பீடியாவில் குறிப்பிட்ட விதியின் அடிப்படையில் அடுத்த கட்டத்துக்குச் செல்ல தயாராக இருக்கிறதா என்பதை வைத்துத் தான். ஒன்று அல்லது பூச்சியம் என்ற இரட்டை நிலைப்பாட்டில் செயற்படமுடியாது. சூழல் மதிப்பீடு (Judgment) இங்கு முக்கியம். ஆங்கில விக்கிப்பீடியா விதிகள் ஆங்கில விக்கிப்பீடியா பயனர்களையே சோர்வுறச் செய்கின்றன என்று அவர்களே விமரிசிக்கும் போது நாம் இங்கு அப்படியே இறக்குமதி செய்ய முடியாது.  
நாம் தமிழ் விக்கிப்பீடியா தொடங்கிய 2003ல் இருந்து 2017 வரை மிகவும் வளர்ந்து விட்டோம், அதனால் கடுமையான மாற்றங்கள் தகும் என்று தோன்றினாலும், ஏப்ரல் 2003ல் 1658 மொத்தப் பயனர்களுடன் 120000 கட்டுரைகளுடன் ஆங்கில விக்கிப்பீடியா இருந்த மிகவும் தொடக்க நிலையிலேயே நாம் இருக்கிறோம். இப்போதிருக்கும் ஆங்கில விக்கி விதிகளை 2003லேயே நடைமுறைப்படுத்தி இருந்தால் அச்சமூகம் அப்போதே கருகி இருக்கும். விதிகளும் நடைமுறைகளும் சமூகம் சமூகம் வளர வளர அதன் வளர்ச்சி நிலைகளுக்கு ஏற்பவே தேவைக்கு ஏற்பவே விரிவாக வேண்டும். உசேன் போல்ட் ஓடும் ஒட்டப்பந்தயத்தின் விதிகளையும் பயிற்சிகளையும் தொடக்கப் பள்ளியில் மகிழ்ந்து விளையாடும் சிறுவர்களுக்கு நடைமுறைப்படுத்த முடியாது. ஆங்கில விக்கிப்பீடியாவிலும் காமன்சிலும் பயிற்சி உடைய உங்களைப் போன்றோர் இங்கு பங்களிப்பது நன்று. அதன் மூலமே தமிழில் மட்டுமே பங்களிக்கும் புதியவர்கள் புதியன கற்று முன்னேற முடியும். சுந்தர், சோடாபாட்டில் என்று ஒவ்வொரு காலகட்டத்திலும் இவ்வாறு வழிகாட்ட பல பயனர்களைப் பெற்றுள்ளோம். ஆனால், இது ஒரு வகை mentoringஆக இருக்க வேண்டுமே ஒழிய policing ஆக இருக்கக்கூடாது. கட்டுரைகள் மேம்பட மேம்பட விதிகள் தெளிவுபட தெளிவுபட பயனர்களும் அடுத்த கட்டப் பக்குவத்துக்கு நகர்ந்திருக்க வேண்டும். மாறாக, அவர்களைக் களைப்புறச் செய்து பங்களிப்புகளைக் குறைத்துக் கொள்ள வைக்கக் கூடாது.  
WIKIPEDIA EDITORS STUDY: RESULTS FROM THE EDITOR SURVEY, APRIL 2011 பின்வருமாறு சுட்டுகிறது:  
The Wikimedia movement has made increasing its editor base to 200,000 by 2015 a major priority. But the recently concluded Editor Trends Study discovered an alarming trend of flattening participation across all language projects. Looking closely at English Wikipedia, the study found significant decline in editors with more than 10 edits. **It has been hypothesized that edit wars, reverts and acrimony among editors is a contributor to this decline. We found that, overall, editors have a very positive opinion of their peers, but many reported experiencing negative interactions and harassment by others. In addition, negative interactions reduce the likelihood of editing in the future.** On the other hand, positive interactions, like helping others in editing and peer recognition, not only make editors have a more positive opinion of the community, but also increase the likelihood of editing in the future.  
நீங்கள் எடுத்துக்காட்டியுள்ள ***60% It's fun என்ற கருத்து மற்ற காரணங்களிலும் இருந்து தனித்ததல்ல. மற்ற காரணங்களுக்காக பங்களிப்பவர்களுக்கும் இந்த இன்சூழல் இன்றியமையாதது.  
தனிப்பட்ட முறையில் உங்களுக்கு ஏற்படும் இடர்கள் குறித்து நீங்கள் அதிகாரிகளுக்கு அனுப்பிய மடலுக்கு நன்றி. தேவையான நடவடிக்கை எடுப்பார்கள் என்று எதிர்பார்க்கிறேன். இந்த உரையாடலைப் பொதுவாகவே அணுக வேண்டுகிறேன். நன்றி. --இரவி (பேச்சு) 08:57, 22 மே 2017 (UTC)